ปัจจัยความเสี่ยงที่อาจส่งผลกระทบต่อการดำเนินงานของบริษัทฯ ได้แก่

ปัจจัยความเสี่ยงภายนอก

-   การแข่งขันที่รุนแรงมากขึ้นในธุรกิจ

เนื่องจากปัจจุบันมีบริษัทที่ให้บริการในธุรกิจด้านนี้จัดตั้งขึ้นเป็นจำนวนมาก ทำให้บริษัทฯ
ต้องมีการปรับ
กลยุทธ์และการดำเนินงานเพื่อเพิ่มความสามารถในการแข่งขันของบริษัทฯ โดยนอกจากบริษัทฯ
ได้ปรับขอบเขตการบริการให้ครอบคลุมครบวงจรแล้ว บริษัทฯ ยังได้สร้างความแตกต่าง
หรือจุดเด่นของบริษัทฯ ในเรื่องการเป็นผู้นำในธุรกิจการเป็นแหล่งการสื่อสารองค์ความรู้
(Knowledge Communication) ซึ่งถือเป็นจุดแข็งใหม่ของบริษัทฯ ที่ทำให้บริษัทฯ
สามารถรักษาฐานลูกค้าและขยายการให้บริการได้เพิ่มขึ้น

-   ภาวะเศรษฐกิจถดถอย

จากผลการคาดการณ์ทางเศรษฐกิจชี้ให้เห็นว่า วิกฤตการณ์ทางเศรษฐกิจที่เกิดขึ้น มีแนวโน้มที่ดีขึ้น
อย่างไรก็ตาม ยังไม่มีสัญญาณบ่งชี้อย่างชัดเจน ซึ่งทางบริษัทฯ
ได้มีการติดตามประเมินสถานการณ์อย่างสม่ำเสมอ
เพื่อเตรียมความพร้อมในการปรับยุทธศาสตร์ของบริษัทฯ
โดยผลกระทบที่ชัดเจนจากวิกฤตการณ์ทางเศรษฐกิจครั้งนี้ คือ การชะลอตัวของการลงทุน
ในกลุ่มธุรกิจที่เป็นคู่ค้าสำคัญของบริษัทฯ

ดังนั้น เพื่อรองรับเหตุการณ์ดังกล่าว บริษัทฯ จึงได้มีการปรับกระบวนการทำงานให้เอื้อต่อลูกค้า
มากที่สุด โดยการเข้าสู่กระบวนการจัดสร้าง (Generate) และดำเนินงาน (Organize)
กิจกรรมตั้งแต่ต้นน้ำ ครอบคลุมไปจนถึงปลายน้ำ เพื่อสร้างความต่อเนื่องของธุรกิจ
รวมถึงการร่วมวางแผนทางธุรกิจ เป็นที่ปรึกษา (Strategic Partner)
เพื่อให้ได้แผนงานที่เหมาะสมกับธุรกิจ และสอดคล้องกับความต้องการของลูกค้ามากที่สุด ทั้งนี้
เพื่อให้การจัดสรรงบประมาณการใช้จ่ายเป็นไปอย่างคุ้มค่าที่สุด

-   ภาวะความผันผวนของลูกค้า

สืบเนื่องจากปัจจัยแวดล้อมต่างๆ อาจส่งผลกระทบต่อการตัดสินใจในการดำเนินธุรกิจ
หรือการวางแผนทางการตลาดของลูกค้า ดังนั้น บริษัทฯ จึงไม่อาจจะพึ่งพา
หรือขึ้นอยู่กับการให้บริการลูกค้าเฉพาะกลุ่มใดกลุ่มหนึ่งได้
เพื่อรองรับความผันผวนของลูกค้าที่จะเกิดขึ้น บริษัทฯ
จึงได้มียุทธศาสตร์ขยายฐานลูกค้าไปยังภาคธุรกิจที่หลากหลายทั้งตลาดในประเทศและต่างประเทศมากขึ้น
เพื่อให้บริษัทฯ มีความยืดหยุ่นและความคล่องตัวในการดำเนินธุรกิจ

-   ภาวะทางการเมือง

เสถียรภาพและความไม่สงบทางการเมือง
ถือเป็นอีกปัจจัยสำคัญที่มีผลกระทบต่อการประกอบธุรกิจประเภทนี้
เนื่องจากความสำเร็จอย่างหนึ่งของการดำเนินธุรกิจนี้ คือ จำนวนกลุ่มเป้าหมายที่มาร่วมงาน
ซึ่งสำหรับบริษัทฯ นั้น นอกจากมีกลุ่มเป้าหมายที่เป็นชาวไทย
ยังมีกลุ่มเป้าหมายที่เป็นชาวต่างประเทศด้วย ดังนั้น ภาพลักษณ์ของประเทศไทยที่สื่อออกไปในทางลบ
ย่อมส่งผลต่อการตัดสินใจเดินทางมาร่วมงาน ซึ่งเชื่อมโยงกับความสำเร็จของงานด้วย นอกจากนี้
กลุ่มธุรกิจลูกค้าของบริษัทฯ ไม่ได้จำกัดอยู่เฉพาะในประเทศไทยเท่านั้น แต่บริษัทฯ
ยังมีฐานลูกค้าในต่างประเทศด้วย ซึ่งเช่นเดียวกัน ภาพพจน์ในทางลบของประเทศ
ก็ย่อมมีผลต่อการตัดสินใจเลือกใช้บริการกับบริษัทฯ อย่างไรก็ตาม เพื่อบรรเทาผลกระทบดังกล่าว
บริษัทฯ ได้ร่วมกับ สำนักงานส่งเสริมการจัดประชุมและนิทรรศการ (องค์การมหาชน)
ในการสื่อสารทำความเข้าใจเกี่ยวกับภาพลักษณ์ของประเทศไทย

ปัจจัยความเสี่ยงภายใน

-   ความเสี่ยงด้านบุคลากร

เนื่องจากการขับเคลื่อนธุรกิจของบริษัทฯ ต้องอาศัยบุคลากรที่มีความรู้ ความสามารถ และมีความ
คิดสร้างสรรค์ เป็นกลไกสำคัญ บริษัทฯ จึงให้ความสำคัญกับการคัดสรร
และสรรหาบุคลากรที่มีความสามารถ และมีศักยภาพเข้าร่วมงานกับบริษัทฯ
รวมถึงดำเนินการส่งเสริมความผูกพันในองค์กร (Employee Engagement) อย่างต่อเนื่อง
ทั้งการสร้างบรรยากาศที่ดีในการทำงาน การส่งเสริมพัฒนาความรู้ ความชำนาญ
ตลอดจนจัดสรรผลตอบแทนและสวัสดิการที่เหมาะสมและเป็นธรรม ทั้งนี้ บริษัทฯ
เชื่อว่านโยบายเหล่านี้จะสามารถควบคุมความเสี่ยงในการสูญเสียบุคลากรที่มีคุณค่าต่อบริษัทฯ ได้

-   ความเสี่ยงด้านการเปลี่ยนแปลงของเทคโนโลยี

เทคโนโลยีถือเป็นองค์ประกอบที่สำคัญ ในการให้บริการในธุรกิจของบริษัทฯ ตั้งแต่การออกแบบ
จนถึงการจัดสร้าง ดังนั้น หากบริษัทฯ ไม่มีความพร้อมด้านเทคโนโลยี
และไม่สามารถพัฒนาบุคลากรให้
ก้าวทันกับความก้าวหน้าของเทคโนโลยี บริษัทฯ อาจสูญเสียความเชื่อมั่นจากลูกค้าได้

บริษัทฯ จึงตระหนักถึงความสำคัญในการลงทุนในเทคโนโลยี สำหรับอุปกรณ์ที่บริษัทฯ
จำเป็นต้องใช้ให้ทันสมัยตลอดเวลา อาทิ โปรแกรมคอมพิวเตอร์ด้านการออกแบบ คอมพิวเตอร์
เครื่องพิมพ์ เป็นต้น อย่างไรก็ตาม
การลงทุนดังกล่าวมีความเสี่ยงเนื่องจากการเปลี่ยนแปลงของเทคโนโลยีที่รวดเร็ว ดังนั้น
เพื่อลดความเสี่ยงที่จะเกิดขึ้น บริษัทฯ จึงเลือกลงทุนในเฉพาะอุปกรณ์พื้นฐานที่จำเป็นเท่านั้น
สำหรับในด้านเทคโนโลยีที่ใช้ในการบริการ ซึ่งต้องเป็นเทคโนโลยีที่ทันสมัย บริษัทฯ
จะเลือกใช้บริการจากบริษัทที่ให้บริการเฉพาะด้านต่างๆ (Outsourcing)
จากทั้งในและนอกประเทศ